Vila Rebar
Vila Rebar poznata je vila na južnim padinama Medvednice, iznad Gračana. Vila je najpoznatija po tome što je bila u vlasništvu Ante Pavelića, poglavnika Nezavisne Države Hrvatske. Dvadesetih godina dvadesetog stoljeća na mjestu vile Rebar bila je lovačka kuća. 1932. godine grad ondje gradi vilu. U šumi iznad današnjih ostataka vile nalazi se i staro tenisko igralište. Vila Rebar podignuta je prema projektu Ivana Zemljaka i dograđivana u periodu nakon Drugog svjetskog rata. Tijekom Drugog svjetskog rata vilu je koristio Ante Pavelić kao vlastitu rezidenciju koja je bila njegovo "Orlovo gnijezdo". Oko Vile Rebar je Ante Pavelić dao izgraditi nekoliko bunkera i tunelsko sklonište u sklopu vile. Vila Rebar povezana je s tim bunkerima uskim podzemnim evakuacijskim tunelima, u kojima su se on i njegova obitelj ondje trebali skloniti u slučaju vrlo opasne situacije. Spominje se da tuneli imaju kilometarski tok.

Nakon Drugog svjetskog rata, vila Rebar je pretvorena u dječje odmaralište i planinarsko-izletnički dom, a kasnije u ekskluzivni hotel i restoran "Risnjak" koji je potom izgorio 1980. godine. Nije poznat točan razlog požara, ali navodno ga je prouzročio bivši zaposlenik restorana. Od stare vile Rebar preživili su samo kameni dio, dio gdje je nekoć bio parking i dugački tuneli u podzemlju.

Vila Rebar bila je iznimno velika, prekrivena zelenim crijepom. Iz vile su dva ulaza vodila u tunele, jedan ulaz se nalazio u prizemlju, a drugi na katu. Zagrebački vatrogasci koristili su tunele ove zagrebačke vile za vježbe. Izlazi iz tih tunela nalaze se blizu sljemenskih puteva i danas ih je gotovo nemoguće vidjeti s ceste.
Legende govore kako je vila Rebar ukleta, baš kao i tuneli ispod nje. 

Devedesetih godina 20. stoljeća u tim su tunelima i skloništima navodno bile organizirane divlje zabave zagrebačke mladeži. Sve je krenulo techno-rave zabavom Under City Rave koja se je 1993. godine održala u Tunelu Griču ispod Zagreba, a o zabavi je izvještavao i MTV. Priča se kako je nekoliko takvih zabava bilo održano i u ostatcima Vile Rebar.

Izvori 

Građevine u Zagrebu